Kiwon Lafiya Kashi 50% Na Mata Masu Ciki Ba Su Zuwa Awo Agusta 12, 2013
Ana duban mata mai ciki a asibiti
Majalisar Dinkin Duniya tace kimanin kashi hamsin bisa dari na mata masu ciki a Nigeriya da sauran kasashe na Saharan Africa basu zuwa awo a kalla sau hudu, yawan ziyarar da Majalisar Lafiya duniya ta bada shawara, domin tabbatar da lafiyar iyaye mata da jariransu.
WASHINGTON, D.C — Wannan bayanain yana cikin rahotan Muradun karni na shekara ta 2013, wanda ya nuna cewa a cikin shekara ta dubu biyu da goma sha daya, kashi 49% ne kawai na mata masu ciki a kasashen nahiyar Afrika suke zuwa awo a kalla sau hudu lokacin da suke da ciki.
A shekara ta 2010, gwamnatin tarrayya ta kirkiro da wani shirin mata masu kiwon lafiya, aka kuma dauki fiye da 4,000 unguwar zoma aiki aka tura su dakunan magani dubu 1,000 dake fadin kasar. Bisa ga rahoton, kula da lafiyar mata masu ciki zai iya cetar rayuka, kamar yadda samun kula mai kyau lokacin ciki yake da mahimmanci ga lafiya, rayuwar iyaye mata da kuma jariransu.
Ziyarar masu ciki ta hada da allurar rigakafi, binciken sauran cututtuka, da kuma gane alamun lokaci ya kusa na haihuwa.
A lokacin wannan ziyarar, ake gwada mata masu ciki kan cutar kanjamau; idan suna da ita, zasu sami taimakon magani da shawarwari kan yadda zasu kare lafiyarsu da ta jariran da suke dauke da su.
A Nigeriya, ana fara wannan ziyara a farkon mako 14 na daukar ciki. Idan mai ciki ta fara zuwa awo bayan ta wuce makonni 14 za a ce ta fara zuwa da latti.
Masana sunce zuwa ziyarar mata masu ciki da wuri da kuma ziyara kowanne lokaci, yana taimakon mata da ‘ya’yansu sosai. Yana kawo ilimi da shawarwari akan irin sakewar da ake samu lokacin ciki, abinda ke kawo su, da kuma matsalolin da zasu iya zuwa lokacin ciki, lokacin haihuwa da sauransu.